**REALIZACIJA LETNEGA DELOVNEGA NAČRTA ZA ŠOLSKO LETO 2020/2021**

Sprejeto na vzgojiteljskem zboru

Obravnavano na svetu staršev:

Sprejeto na svetu vrtca:

Pripravil: Ravnatelj

mag. Gvido Cigale, univ. dipl. psih.

Cerknica, november 2021

VSEBINA

[1 PREDSTAVITEV VRTCA 3](#_Toc88230531)

[2 IZHODIŠČA ZA EVALVACIJO 3](#_Toc88230532)

[3 OKOLIŠČINE IZVAJANJA DEJAVNOSTI V ŠOLSKEM LETU 2020/2021 3](#_Toc88230533)

[4 REALIZACIJA PREDNOSTNE NALOGE 5](#_Toc88230534)

[4.1 CILJI 5](#_Toc88230535)

[4.2 POROČILA STROKOVNIH AKTIVOV 5](#_Toc88230536)

[4.2.1 AKTIV ODDELKOV 1- 2 5](#_Toc88230537)

[4.2.2 AKTIV ODDELKOV 2-3 8](#_Toc88230538)

[4.2.3 AKTIV ODDELKOV 3-4 10](#_Toc88230539)

[4.2.4 AKTIV ODDELKOV 4 - 5 11](#_Toc88230540)

[4.2.5 AKTIV ODDELKOV 5 - 6 13](#_Toc88230541)

[5 HOSPITACIJE V ŠOLSKEM LETU 2018/2019 14](#_Toc88230542)

[6 SODELOVANJE S ŠOLAMI, KI IZOBRAŽUJEJO DELAVCE ZA POTREBE PREDŠOLSKE VZGOJE 15](#_Toc88230543)

[7 ZAKLJUČEK 15](#_Toc88230544)

# PREDSTAVITEV VRTCA

Vrtec Martin Krpan Cerknica je javni zavod, ki opravlja javno službo vzgoje in izobraževanja za predšolske otroke, po programih, ki jih določi strokovni svet RS za splošno izobraževanje.

Zavod posluje z imenom Vrtec Martin Krpan Cerknica.

Vzgojno izobraževalno delo poteka v enoti Cerknica, enoti Rakek in dislociranih oddelkih v Grahovem. V šolskem letu 2020/2021 smo zaradi povečanega vpisa otrok izvajali dnevni program tudi v enem oddelku v Osnovni šoli Rakek in enem v Podružnični šoli 11. maj Grahovo.

# IZHODIŠČA ZA EVALVACIJO

Evalvacija izhaja iz ciljev in vsebin, ki so zapisane v LETNEM DELOVNEM NAČRTU VRTCA MARTIN KRPAN CERKNICA. Realizacija letnega delovnega načrta ostalih področij je bila opravljena na podlagi dokumentacije in evalvacije strokovnih aktivov.

# OKOLIŠČINE IZVAJANJA DEJAVNOSTI V ŠOLSKEM LETU 2020/2021

Dnevni program je vrtec izvajal v enoti Cerknica, enoti Rakek, enoti Rakek – šola in enoti Grahovo. 1.9. 2018 je bilo v vrtcu skupno 27 oddelkov (en oddelek je bil polovičen).

V šolskem letu 2020/2021 smo izvajali tudi program Cicibanovih uric. Program smo izvajali v eni skupini.

Delovanje vrtca v šolskem letu 2020/2021 so močno zaznamovali ukrepi zaradi epidemije SARS-CoV-2 (COVID-19). Že pred začetkom šolskega leta smo se pripravili na delovanje v takoimenovanih mehurčkih. Sprejeli smo odločitev, da uro prihoda in odhoda otrok upoštevamo pri oblikovanju oddelkov. Na podlagi povratnih informacij so bile oblikovane skupine v enoti Cerknica, ki so delovale od 5.30 do 16.30. Ostale skupine so delovale od 6.30 do 15.30. Določeni so bili pari skupin, ki se po potrebi združujejo (mehurčki). S tem ukrepom je bilo omogočeno omejeno število otrok, ki so bili v stiku ob nespremenjenem obratovalnem času vrtca.

Vrtec je bil v začetku šolskega leta odprt, dejavnosti so bile omejene na posamezne skupine, pri izvajanju je bilo potrebno upoštevati stroge preventivne ukrepe.

26. oktobra so se vrtci zaprli, organizirano je bilo le nujno varstvo. Izjeme od zaprtja vrtca (kdo lahko pripelje otroka v vrtec) je določil ustanovitelj na predlog vrtca. V mesecu novembru, decembru in januarju je bilo v vrtcu do 120 otrok (približno ena četrtina vseh vključenih otrok). Dejavnosti so bile v tem obdobju omejene zaradi preventivnih ukrepov, na podlagi odločbe ustavnega sodišča je Vlada Republike Slovenije ukrepe presojala vsak teden. Tedensko presojanje in prilagajanje ukrepov je oteževalo dolgoročnejše načrtovanje dela v vrtcu.

Od 26. 1. 2021 do 31. 3. 2021 je vrtec ponovno deloval ob prilagajanju preventivnih ukrepov glede na epidemiološko situacijo v statistični regiji. Prvi teden v mesecu aprilu je bil vrtec ponovno zaprt, izjeme od zaprtja je določila Vlada Republike Slovenije. V nujnem varstvu je bilo v tem tednu do 20 otrok. V naslednjem obdobju so se ukrepi določali na podlagi stanja v regiji, ob zaključku šolskega leta je vrtec ponovno deloval z manj omejitvami, dejavnosti so bile omejene na posamezne skupine.

Poleg ukrepov na področju predšolske vzgoje, so na delovanje vrtca vplivali tudi ukrepi na področju osnovne šole. Zaradi obdobij zaprtja šol in šolanja na daljavo je bilo do 18 zaposlenih upravičenih do odsotnosti z dela zaradi varstva otroka.

V vrtcu je 1. 9. 2020 delovalo 25 oddelkov. Po novem letu sta se odprla še dva oddelka (en celoten oddelek in en polovičen). En oddelek bi sicer moral začeti z delovanjem že v mesecu novembru, a se je odprtje zamaknilo zaradi zaprtja vrtca.

# REALIZACIJA PREDNOSTNE NALOGE

## CILJI

V šolskem letu 2020/2021 je bil prednostni cilj vrtca:

**OTROKE PRIPRAVLJAMO ZA ŽIVLJENJE IN JIH OPREMLJAMO Z OSNOVNIMI ZNANJI IN VEŠČINAMI**

Cilj se je uresničeval po posameznih oddelkih ob trimesečnem načrtovanju tandemov in strokovnih aktivov.

## POROČILA STROKOVNIH AKTIVOV

### AKTIV ODDELKOV 1- 2

#### OPREDELITEV PREDNOSTNEGA PODROČJA

**Področje:** Družba

**Prednostna naloga:** Otroke pripravljamo za življenje in jih opremljamo z osnovnimi znanji in veščinami.

V šolskem letu 2020/2021 smo se na prvem strokovnem aktivu (oddelkov 1-2 leti) dogovorili, da bomo vsi oddelki stremeli k spodbujanju samostojnosti na vseh področjih otrokovega razvoja. Ob tem smo želeli kljub epidemiji poskrbeti za dobro počutje otrok v vrtcu in jim omogočiti čim več bivanja na prostem.

#### KAKO SMO PREDNOSTNO NALOGO PRILAGODILI?

Ukrepi za zajezitev epidemije niso pomembno vplivali na spodbujanje samostojnosti v oddelkih. Otroci, ki so bili prisotni tudi v času nujnega varstva so hitreje napredovali kot tisti, ki so bili doma. Strokovni delavci smo zato spodbujanje samostojnosti prilagajali glede na razvoj posameznega otroka (glede na njegove sposobnosti in spretnosti). Tekom leta je bilo potrebno več potrpežljivosti in postopnosti pri otrocih, ki so se uvajali dvakrat ali večkrat. S tem se je podaljšal tudi jok v igralnicah. Tematiko v oddelkih smo prilagajali glede na trenutno situacijo (zamaknili izvajanje načrtovanih dejavnosti v času velike odsotnosti otrok). Poleg samostojnosti smo poudarek dali tudi bivanju na prostem (sprehod z vrvico, travnik, igrišče, makadam v okolici vrtca …). V času nujnega varstva smo se prilagodili veljavnim ukrepom epidemije in otrokom enega oddelka omogočili vstop v vrtec v obliki popoldanskega uvajanja.

#### NAPREDEK OTROK

V vseh oddelkih je viden napredek otrok na področju samostojnosti, a je različen od posameznika do posameznika. Glavni razlog za to je predvsem starostna razlika, ki je v nekaterih oddelkih tudi do 10 mesecev in pa prisotnost/odsotnost otrok v času nujnega varstva. Tisti, ki so bili v vrtcu ves čas, so nekatere stvari dosegli prej.

Otroci so napredovali pri pospravljanju igrač. Skoraj vsi točno vedo, kam določene igrače spadajo. Nekaj otrok ob tem potrebuje dodatno spodbudo oz. pomoč, saj bi sicer igrače raznašali.

Pri hoji z vrvico je prišlo do razlik med skupinami zaradi razvojnih faz otrok. V dveh oddelkih so otroke navajali na hojo z vrvico že v času nujnega varstva. Zlasti zaradi manjše prisotnosti otrok v tem času so hojo z vrvico hitro usvojili. V enem oddelku so z navajanjem na vrvico pričeli v začetku aprila, ko je shodila tudi najmlajša deklica. V eni skupini so zaradi velike prisotnosti otrok z navajanjem na vrvico pričeli prav tako v zadnjih mesecih šolskega leta. Otroci iz omenjenih skupin se zdaj že lepo držijo vrvice in pri tem nimajo težav. V enem oddelku se na vrvico še niso navajali, saj sta dva otroka še zelo nestabilna pri hoji (otroci v tej skupini so bil najmlajši).

Otroci so napredovali pri prepoznavanju osebnih stvari in simbolov. Skoraj vsi znajo poiskati svoj simbol na garderobni omarici. Uspešni so pri prinašanju in odnašanju stvari iz garderobnih omar. Eni ob tem potrebujejo dodatno spodbudo, drugi pa to naredijo že rutinsko. Veliko otrok samostojno sezuje copate, pri obuvanju pa je odvisno od obutve. Čevlje si otroci lažje obujejo kot copate oz. je odvisno od modela obutve.

Otroci znajo slediti enostavnim navodilom, ki smo jih utrjevali preko celega šolskega leta. Usvojili so dnevno rutino in točno vedo, kaj sledi v določenem delu dneva. Navodila otroci dobro poznajo in jih večina tudi upošteva. Otroci znajo počakati ob steni, ko se odpravljamo ven. Odzovejo se na svoje ime, ko jih pokličemo od mize in po zajtrku počakajo na blazini, še zlasti, če jim na njej ponudimo zaposlitev. V vseh skupinah so otroci bolj strpni pri čakanju za mizo po obrokih, a so tudi izjeme, ki jih je potrebno večkrat opozoriti, da počakajo na povabilo strokovnih delavcev v umivalnico. Po umivanju sami poiščejo ležalnike in se po svojih sposobnostih pripravijo za počitek (sezujejo copate, slečejo hlače).

V treh oddelkih si otroci pri umivanju rok samostojno podrgnejo dlan ob dlan. V dveh skupinah (mlajši otroci) pa pri tem veliko otrok potrebuje pomoč odraslega. Pri jemanju papirnatih brisač se večkrat zgodi, da se le-ta otrokom raztrga. Zato jo strokovni delavci nekoliko povlečemo ven iz kasete in jim s tem pomagamo. Otroci so napredovali pri brisanju rok. Vsi znajo papirnato brisačko odvreči v koš za smeti. V vseh oddelkih na jasličnem traktu večina otrok uporablja kahlico.

V dveh oddelkih otroci samostojno pojedo obrok in pijejo iz lončkov. V treh oddelkih potrebujejo več pomoči za pitje iz lončkov (polivanje), nekaj otrok pa še vedno uporablja stekleničke in lončke z nastavkom.

Na govornem področju izstopajo otroci iz dveh skupin, kjer nekateri otroci govorijo v besednih zvezah ali celo v stavkih (do pet besed). V eni skupini je viden večji napredek pri treh otrocih, dva otroka sta že prej izgovarjala in ponavljala besede. Mlajši otroci (dve skupini) govorijo posamezne zloge in ponavljajo posamezne besede za strokovnima delavcema oziroma oponašajo oglašanja živali, vozil …

#### EVALVACIJA KVALITETE DELA V ŠOLSKEM LETU 2020/2021.

Glede na zelo težavno uvajalno obdobje (večkratno zaprtje vrtca in s tem težje prilagajanje otrokom na življenje v vrtcu) smo dosegli veliko. Za to je bilo potrebno dobro sodelovanje v tandemih, med tandemi, veliko vztrajnosti, doslednosti in dobre volje. Dosegli smo, da se otroci v vrtcu dobro počutijo in jim omogočili optimalni razvoj na vseh področjih preko igre, različnih dejavnosti in dnevne rutine. Obenem se zavedamo, da vsi otroci nikoli ne usvojijo vsega hkrati ampak morajo biti za to pripravljeni (zreli).

###  AKTIV ODDELKOV 2-3

#### OPREDELITEV PREDNOSTNEGA PODROČJA

Na začetku šolskega leta smo si vse strokovne delavke oddelkov 2–3 leta izbrale prednostno področje družbo, in sicer oblikovanje osnovnih življenjskih navad (razvijanje samostojnosti). Naš cilj se je glasil: *Spodbujanje/nadgrajevanje samostojnosti pri skrbi zase.* To smo dosegale prek dejavnosti spodbujanja otrok k skrbi za svoje stvari (prepoznavanje simbola, pospravljanje na ustrezno mesto), prepoznavanje svojih oblačil in obutve, spodbujanje otrok k samostojnemu sezuvanju/obuvanju, slačenju/oblačenju, k medsebojni pomoči, k pravilnemu umivanju rok, k samostojni uporabi kahlice/stranišča, k samostojnemu in kulturnemu hranjenju ter k temu, da bi si otrok znal sam poiskati pomoč, v kolikor bi jo potreboval. Otroke smo poleg tega spodbujale tudi k samostojni in ustvarjalni prosti igri, tako v igralnici, kot tudi na prostem.

#### KAKO SMO PREDNOSTNO NALOGO PRILAGODILI?

Prednostna naloga se je, kljub ukrepom v zvezi z zajezitvijo Covida'19, uspešno razvijala, izpolnjevala in nadgrajevala. Ker so bili nekateri otroci med šolskim letom tudi po več mesecev doma, smo prednostno nalogo prilagodili trenutnim sposobnostim otrok. Dejavnosti v zvezi z našo prednostno nalogo pa se niso izvajale le v vrtcu, ampak naj bi se enakovredno razvijale tudi doma; starši so bili s prednostnim ciljem seznanjeni ob začetku šolskega leta. Vse naštete dejavnosti so praktično del življenja in so ključne pri razvoju otrok. Menimo, da bi bil zastavljeni cilj, brez sodelovanja staršev, težko povsem izvedljiv.

Samostojnost otrok se je v vrtcu največ razvijala skozi vsakodnevno rutino, v treh oddelkih pa smo imeli tudi načrtovan tematski sklop s to vsebino. S tem smo otroke na nek način evalvirale, kaj smo na tem področju že dosegli in čemu moramo dati še več poudarka.

Prednostno nalogo smo tekom leta prilagodile z dodajanjem opravil in težavnosti (npr. hoja v koloni brez vrvice, samostojen pristop k jedilnemu vozičku po glavno jed/dodatek, samostojno pospravljanje posode in pribora po obroku, nekatere skupine pa smo pričele že tudi z uporabo vilic pri obrokih, z neuporabo slinčkov ter z umikom prtov iz miz). Pri vsakem napredku otrok smo bile pozorne, da so bili otroci opaženi in pohvaljeni.

#### NAPREDEK OTROK

Vse skupine smo največ časa posvetile samostojnemu obuvanju/sezuvanju ter oblačenju/slačenju. Tu smo bile vse kar vztrajne in napredek na tem področju je še posebej opazen. Dosti časa smo vsi oddelki posvetili tudi umivanju rok in okrog ust. V nekaterih skupinah smo opazile, da otroci pri tem potrebujejo vse manj opozarjanja in pomoči. Otroke smo ves čas navajale na ustrezno sedenje pri mizi ter na kulturno hranjenje. Nekaj otrok pri hranjenju še potrebuje slinček, večina jih je brez. V večini skupin se pri obrokih več ne uporablja prtov. Otroci sami pristopijo k jedilnem vozičku po glavno jed/dodatek ter sami pospravijo po obroku za seboj. V treh skupinah so tudi že poizkusili s hranjenjem z vilicami. Obrestoval se je tudi toaletni trening, saj je ob koncu šolskega leta v plenicah le še peščica otrok. Večina otrok samostojno hodi na stranišče, nekaj malega otrok pa še vedno bolj zaupa kahlicam. Opazile smo tudi več medsebojnega sodelovanja, tako pri igri, kot tudi pri pospravljanju oz. kakšnem drugem opravilu. Nekaj skupin je že poizkusilo hojo na sprehodih brez vrvice, a so bile pri tem vse skupine, razen ene, še precej nezanesljive.

Dejavnosti, ki smo jih načrtovale, a do izvedbe, zaradi ukrepov v zvezi z zajezitvijo Covida'19 ni prišlo, so: da bi otroci skozi ves čas bivanja v vrtcu na razpolago imeli napitek na njihovem dosegu, da bi si otroci pri zajtrku sami namazali namaz na kruh ter dežurstva otrok.

Za eno od skupin sta strokovni delavki poudarili, da so se v njihovi skupini otroci dobro naučili samostojnega reševanja konfliktov oz. po potrebi poiskati pomoč. Napredek otrok se v tej skupini kaže predvsem na verbalnem reševanju konfliktov ter na jasnem in primernem izražanju svojih potreb in želja.

#### EVALVACIJA KVALITETE DELA V ŠOLSKEM LETU 2020/2021

Otroci so v tem šolskem letu dobili veliko več pozornosti od strokovnih delavcev v vrtcu in doma od staršev. Imeli so veliko spodbud in dobro učno okolje za lastno napredovanje na vseh področjih. Imeli smo več možnosti, da se posvetimo vsakemu posamezniku; delo je bilo kvalitetno, raznoliko in umirjeno.

Strinjamo se, da so otroci starosti 2-3 (oz. 1-3) let vse ukrepe in omejitve sprejemali kot nekaj njim normalnega. Zadovoljni so bili s tem, kar so imeli in kar jim je bilo dovoljeno, zato se niti niso zavedali, kaj bi lahko bilo kaj drugače. Poznajo namreč le tak svet, kakršen je sedaj. Otroci so ves čas radi prihajali v vrtec in tudi po vrnitvi nekaterih, ni bilo čutiti sprememb in razlike.

Zaključimo lahko s tem, da so se otroci v tem šolskem letu v vrtcu imeli lepo ter da so kljub vsemu veliko novega pridobili/se naučili.

### AKTIV ODDELKOV 3-4

#### OPREDELITEV PREDNOSTNEGA PODROČJA

V vseh skupinah aktiva 3-4 se je pojavila potreba po razvijanju samostojnosti in potreba po prosti igri in gibanju v naravi. Strokovne delavke smo si zastavile naslednja dva cilja:

 1. Spodbujanje samostojnosti pri otrocih na vseh področjih ob vsakdanjih opravilih.

 2. Omogočanje proste igre in gibanja v naravi.

#### KAKO SMO PREDNOSTNO NALOGO PRILAGODILI?

Dejavnosti smo zaradi trenutne situacije izvajali v manjših skupinah zaradi zmanjšanega števila otrok. V enemu oddelku so strokovne delavke prilagodile dolžino pohodov zaradi posebnosti otrok v skupini. Skupine strokovnega aktiva 3-4 v letošnjem letu zaradi Corona ukrepov nismo dejavnosti izvajale skupno, temveč smo dejavnosti izvajale samostojno, vsaka v svoji skupini.

#### KATERE DEJAVNOSTI SMO IZVEDLI V SKUPINAH IN KATERE NE TER ZAKAJ?

V vseh skupinah smo razvijali naravne oblike gibanja, trudile smo se za vsakodnevne sprehode, izvajale gibalne minutke, otrokom omogočale priložnostne čutne poti v naravi. V vseh oddelkih smo izvedli množični tek ali Cici kros. Otroke smo tekom celega leta navajale na samostojnost pri skrbi zase. Spodbujale smo jih k pravilnem umivanju rok in higieni kašlja. Obiskala nas je Tjaša Samsa in otrokom preko pesmice pokazala pravilno umivanje rok. Otroke smo navajale na pravilno uporabo sanitarij. V skupinah zaradi ukrepov nismo uvedle dežurstva otrok. Namesto otrok smo razdeljevanje pribora in skodelic prevzele strokovne delavke. V eni izmed skupin so tematski sklop Žabec rad telovadi niso porazdelili med ostale tematske sklope. V eni izmed skupin so izvajali tematski sklop Zmorem sam tekom celega šolskega leta.

#### EVALVACIJA KVALITETE DELA V ŠOLSKEM LETU 2020/2021.

Kljub omejitvam smo v vseh skupinah aktiva 3-4 opravili športni program »Krpanček«, vključno s Krpanovimi igrami. Krpanove igre smo izvedle vsaka v svoji skupini. Poleg tega smo obeležili tradicionalni slovenski zajtrk in imeli slavnostno kosilo.

Delo z otroki je bilo zaradi manjših skupin bolj kvalitetno. Opazile smo boljšo povezanost otrok v skupini. Kljub situaciji so otroci veliko pridobili na gibanju in samostojnosti. Strokovne delavke opažamo velik napredek otrok tako pri gibanju, kot samostojnosti. V skupinah smo opazile veliko manj stresa kot preostala leta, sproščeno vzdušje in umirjenost otrok.

### AKTIV ODDELKOV 4 - 5

#### OPREDELITEV PREDNOSTNEGA PODROČJA

V začetku šolskega leta so si oddelki 4 – 5 let zadali cilj **OTROKE PRIPRAVLJAMO NA ŽIVLJENJE** iz področja DRUŽBE. Kot pomoč k uresničitvi tega cilja so si strokovne delavke posameznih oddelkov izbrale različne dejavnosti, ki so jih določile zaradi specifik njihove skupine.

V skupinah **Pikapolonice, Ptički, Veverice, Lisičke** **in Medvedki** so krepili dejavnosti, ki se nanašajo na razvijanje samostojnosti (otroci se znajo prav obleči in obuti, si znajo zatlačiti spodnje majice, si zapnejo zadrge, si potegnejo rokave gor pred umivanjem rok…). V skupinah **Veverice in Lisičke** so dali poudarek tudi na dejavnosti, ki so povezane s kulturnim obnašanjem za mizami (pravilna drža pribora, uporaba vljudnostnih izrazov…). V skupini **Pikapolonice** pa so potekale tudi dejavnosti, ki so otrokom pomagale pri samostojnem reševanju konfliktov. Skupini **Ptički** **in Mlinčki** so imeli še dejavnosti, s katerimi so utrjevali medsebojno povezovanje in sodelovanje. Predvsem zaradi mlajših otrok so imeli v skupini **Ptički** tudi dejavnosti za spodbujanje govora in tudi dejavnosti povezane z zdravjem.

#### KAKO SMO PREDNOSTNO NALOGO PRILAGODILI?

Tekom leta so, predvsem zaradi novih korona ukrepov, nekatere skupine morale prilagoditi oz. nadgraditi prednostno nalogo, spet druge so opazile, da kakih nadgradenj ni potrebnih in le nadaljujejo z izvajanjem običajnih dejavnosti. Minimalno združevanje skupin v času nujnega varstva je pripomoglo tudi do tega, da se prednostno nalogo tudi malce opusti, saj so bili v ˝novih skupinah˝ otroci iz različnih starostnih področij. V skupinah **Pikapolonice in Lisičke** so strokovne delavke, kar se tiče samostojnosti, malce prilagodile dežurstva in tako dale otrokom drugačne zadolžitve in odgovornosti. V skupini **Mlinčki** pa so v pomladnem času dodali dejavnost, ki se je navezovala na izbiro didaktičnega materiala, ki smo ga izdelale strokovne delavke v času pomladnega zaprtja vrtca leta 2020. Z dejavnostjo (s slikami pomladnih rastlin so pripravili skupno zgodbo) so krepili medsebojno sodelovanje med mlajšimi in starejšimi otroci. V skupini **Medvedki** pa sta strokovni delavki po ponovnem odprtju vrtca za vse otroke opazili, da so otroci postali bolj samostojni pri skrbi zase, vseeno pa sta opazili primanjkljaj na področju socialnih veščin. Prav zaradi tega sta nato s pomočjo družabnih iger otroke navajali na sodelovanje, sprejemanje poraza in na vztrajnost.

#### KATERE DEJAVNOSTI STE IZVEDLI V SKUPINI IN KATERE NE IN ZAKAJ?

Strokovne delavke vseh oddelkov so se trudile, da bi otroci v karseda najmanjši meri občutili novo situacijo in nove razmere zaradi Covida-19. Zaradi predvidene situacije v začetku šolskega leta so si za uresničitev prednostnega cilja zadale večinoma dejavnosti, ki so jih lahko dnevno izvajali kot skupina v igralnici ali na prostem. Tako so z upoštevanjem smernic NIJZ-a delovali kot v mehurčkih. To pomeni, da tistih nekaj dejavnosti, ki so se nanašale na zunanje okolje ter na srečanja s starši, niti niso mogle izpeljati. Za nekatere dejavnosti pa jim je zmanjkalo časa, spet druge dejavnosti so raje spremenile in prilagodile. V času nujnega varstva pa se je celo pokazalo, da otroke ponujene dejavnosti niso zanimale, saj so se veliko raje igrali med sabo.

V skupini **Mlinčki** so se že zaradi različnih zgodb (Pod medvedovim dežnikom, Bobek in barčica…), ki sta jih strokovni delavki predstavili otrokom, lahko veliko pogovarjali na temo medsebojne pomoči in medsebojnega sodelovanja. K temu so gotovo pripomogle tudi vse ostale gibalne in rajalne skupinske igre, ki jih je izvajala tako njihova skupina kot tudi vse ostale skupine tega strokovnega aktiva (**Ptički, Pikapolonice, Veverice, Medvedki in Lisičke**). Vseh šest skupin se je tako povezalo v skupnem načrtovanju Krpanovih iger, ki so jih izvedle konec maja. Strokovne delavke so naredile skupen načrt dejavnosti in iger, ki so jih nato izvedle istočasno, a vsaka s svojo skupino. ˝Povezoval˝ jih je Povodni mož, ki je vsaki skupini dnevno pustil v igralnici pismo z opisom nove skupinske igre.

#### EVALVACIJA KVALITETE DELA V ŠOLSKEM LETU 2020/2021.

Strokovne delavke iz vseh oddelkov so mnenja, da otroci v letošnjem letu niso zaznali večjih sprememb v primerjavi s preteklimi leti. Prav vse so se trudile, da so se otroci imeli lepo, da so se zabavali in da so se tudi kaj naučili. Prizadevnost in iznajdljivost strokovnih delavk pa je nadomestila tudi marsikatero obliko sodelovanja z zunanjim okoljem. Močnega povezovalnega duha med strokovnimi delavkami v različnih enotah niso ustavile marsikatere omejitve, saj so na koncu, s skupnimi močmi, a vsaka zase, izpeljale poseben teden Krpanovih iger. Otroci so v igrah uživali, poleg tega pa so bili vsak dan v pričakovanju igre naslednjega dne.

Vseeno pa so strokovne delavke našle tudi pozitivno plat ˝korona situacije˝, saj so tako otroci preživeli veliko časa v domačem okolju. In pri marsikateremu otroku je bilo opaziti predvsem velike gibalne napredke (vožnja brez pomožnih kolesc, vzdržljivostna hoja, drsanje, smučanje…).

### AKTIV ODDELKOV 5 - 6

#### OPREDELITEV PREDNOSTNEGA PODROČJA

V začetku šolskega leta smo kot prednostno nalogo izbrali Učenje za življenje - samostojnost, družba v povezavi z ostalimi področji. V tem času je imel vrtec štiri mesece le nujno varstvo otrok. Odsotni so bili tako otroci kot tudi strokovne delavke. Ko smo se februarja vrnili, smo poudarek namenili enakim nalogam, socialnim veščinam, samostojnosti, skupnemu načrtovanju z otroki, komunikacijskim spretnostim, razvijanju fine motorike, gibalnim izzivom ter bivanju na prostem. Tem ciljem in nalogi smo sledili, korak za korakom, skupaj z otroki. Vse smo načrtovali sproti in ne v naprej za več mesecev.

#### KAKO SMO PREDNOSTNO NALOGO PRILAGODILI?

V tem šolskem letu je bilo potrebnih veliko prilagoditev, ki so se spreminjale iz tedna v teden. Potrebno je bilo slediti vsem predpisom, navodilom NIJZ-ja in vodstva vrtca. Prilagoditi se je bilo potrebno nujnemu varstvu otrok, odsotnosti le-teh in strokovnih delavk. Vse to je bilo potrebno upoštevati pri izpeljave naše prednostne naloge, dejavnosti. Sledili smo navodilom, željam otrok in možnostim, ki so nam še ostale. Izbirali smo teme, dejavnosti, ki smo jih lahko izvedli znotraj oddelka, brez dodatnih sredstev in pripomočkov, ki bi nas lahko omejevali pri našem delu.

#### KATERE DEJAVNOSTI STE IZVEDLI V SKUPINI IN KATERE NE IN ZAKAJ?

Izvedli smo dejavnosti, ki niso vključevale sodelovanja staršev, tehničnega kadra, društev, okolja, sodelovanja s skupinami…

Kljub temu, smo strokovne delavke sodelovale med seboj pri načrtovanju. Dejavnosti pa so potekale samo v oddelku, znotraj mehurčka. Ravno tako pri načrtovanju nove teme.

 Prilagodili smo se urniku telovadnice, uporabi pripomočkov, igrišča in igral. Tako smo večkrat odšli na sprehod, travnik in v gozd, kjer smo izvedli dejavnosti, naloge.

Ni bilo skupnih pohodov, zaključnih srečanj, Krpanovih iger, izletov, obiska osnovne šole…

Poleg spremenjenih in prilagojenih dejavnosti, smo spremenili tudi dnevno rutino. Nismo imeli več dežurstva, razdeljevanja hrane, samostojnega mazanja z noži… Ob tem je bila samostojnost otrok zelo okrnjena.

Ravno tako ni bilo zobne preventive.

Prilagoditi smo se morali poteku Palčka Bralčka in dejavnosti Krpančka.

Potrebno je bilo sledenje uporabi igrač, razkuževanje le-teh oziroma karanteni.

Načrtovali smo postopoma, skupaj z otroci in se ob tem že prilagajali možnostim, ki so bile takrat na voljo, zato smo dejavnosti izvedli, vendar so bile le-te prilagojene za omejitve, ki smo jih takrat imeli. Kar smo načrtovali, smo tudi uspešno izvedli.

#### EVALVACIJA KVALITETE DELA V ŠOLSKEM LETU 2020/2021.

Ugotovile smo, da je vedenje in samostojnost ponovno kot v začetku šolskega leta. Veliko je besednih konfliktov, glasnosti, tožarjenja, zmedenosti pri dnevni rutini, neodločenosti otrok, socialne veščine so velikokrat pozabljene, preslišijo navodila…

Kljub dejavnostim, pestrosti, spremenjenim okoliščinam, smo imeli v vrtcu veliko raznolikih dejavnosti, ki so vključevale našo prednostno nalogo.

Imeli smo veliko omejitev in prilagoditev, vendar zato otroci niso bili prikrajšani. Smo pa spoznali, da je tudi skupno načrtovanje in delo znotraj ene skupine lahko pestro, igrivo, poučno in korak naprej, tudi na področju družbe in učenja za življenje.

# HHOSPITACIJE V ŠOLSKEM LETU 2018/2019

V šolskem letu 2020/2021se hospitacije strokovnih delavcev zaradi epidemiološke situacije niso izvajale.

# SODELOVANJE S ŠOLAMI, KI IZOBRAŽUJEJO DELAVCE ZA POTREBE PREDŠOLSKE VZGOJE

V šolskem letu 2020/2021 je bilo na praktičnem usposabljanju 20 dijakov in študentov. V okviru praktičnega usposabljanja je bilo opravljenih 15 hospitacij praktičnih nastopov. Praktično usposabljanje je bilo omogočeno dvema kandidatoma za prekvalifikacijo. Opravljeno je bilo 25 nastopov v okviru priprave na strokovni izpit.

Zagotavljanje praktičnega izobraževanja je za dijake in študente izrednega pomena, zato vzgojitelji mentorstvo opravljajo izredno zavzeto in predano. Prav tako vrtec z izvajanjem praktičnega usposabljanja pridobiva na kvaliteti in ostaja v stiku s sodobnimi smernicami v predšolski vzgoji. Ob tem pa je potrebno poudariti, da tolikšno število praktičnih usposabljanj obremenjuje organizacijo dela in vsakodnevni program v vrtcu. V času epidemije je bila izvedba še bolj zahtevna Kljub izzivom bomo s praktičnim izobraževanjem nadaljevali tudi v prihodnje.

# ZAKLJUČEK

Šolsko leto 2020/2021 je bilo velik izziv za zaposlene, starše in otroke. Marsikatere dejavnosti ni bilo mogoče izvesti, saj je bilo v ospredje postavljeno zdravje vseh deležnikov. Morda so prav zato otroci pridobili drugačne izkušnje in veščine. Verjamem, da jim bo le-te pomagale pri različnih izzivih v prihodnje. Zahvaljujem se staršem in vsem zaposlenim za požrtovalnost in razumevanje ter otrokom za vse nasmehe in domislicam predvsem v trenutkih ko so bile odločitve zahtevne.